Entanni ey limmaw hi Jesus di Judea et makilaw ida disipol tun hi-gatu.
Nanha-ad idadman et pambenyagan dadda tuud man.
Wada dama hi John di Aenon e neihnup di Salim e tudda kapambenyagi tuud man,
tep dakel danum diman.
Yan nunman ni tsimpuh ey dakel kaum-alin mampebenyag nan John.
Yan nunman ey eleg pay ni maikelabut.
Entanni ey nekitutut ida etan disipol John etan ni hakey ni Jew meippanggep ni benyag.
Limmaw ida huyyan disipol John di kad-an tu et kandan hi-gatuy “Apu,
kaw hannemnem mu etan tuun kadwam di ba-hil ni wangwang e Jordan e kanmun hi Christo?
Tagan tu kunu benyag nunya ey dakel hu tuun kaumlaw ni mampebenyag ni hi-gatu.”
Hinumang John et kantuy “Eggak um-ameh hedin dakel ida kamampebenyag ni hi-gatu.
Endi edum ni kakelpuin kelebbengan ni tuu,
nem ebuh hi Apu Dios.
Inhel kun hi-gayun nunman et inamta yu e bekennak ni pinutuk Apu Dios ni mengippaptek ni tuu,
nem intu-dak tuwak ni an mengiddaddan idan tuun mengebbulut ni hi-gatu.
Hi-gak ey nakka mei-ellig etan ni kamangkellun e u-unnuden tu e-helen etan ni lakin tu ikkalun.
Tep hi-gak ey immali-ak ni mengippeamtan Christo.
Et yan nunya,
ey nakka man-am-amleng law ni peteg tep immali ey inebulut idan tutu-u.
Et humman hu,
mahapul ni hi-gatu meiddeyyaw ni peteg,
beken ni hi-gak.
Hi Jesus e nalpud kabunyan ey hi-gatu keta-ta-geyyan.
Ya nalpud puyek ey ebuh hu wadad puyek ni tuka ewwasi,
et humman ni ebuh hu inamta tun e-helen.
Et mukun kulangngak tep yad puyek hu nalpuan ku.
Nem hedin hi-gatu,
man amta tun emin tep nalpud kabunyan ey hi-gatu keta-ta-geyyan ni emin.
Ya tuka ituttuddu ey ya inang-ang tu niya dingngel tud kabunyan,
nem hahhakkey ida kamengebbulut.
Nem yadda etan kamengebbulut ni tuka ituttuddu ey hi-gada kamengihhuddut e makulug emin hu ehel Apu Dios.
Emin hu kae-helan Jesus ey nalpun Apu Dios e nengitu-dak ni hi-gatu,
tep indawat Apu Dios ni hi-gatu hu Ispirituh tu e et-eteng kabaelan tu.
Hi Apu Dios ey nakappinhed tu hi Jesus e U-ungnga tu et idwat tun emin ni hi-gatu hu kelebbengan ni man-ap-apun emin.
Emin tuun mengullug nan Jesus e U-ungngan Apu Dios ey wada biyag dan endi pappeg tu.
Nem yadda etan tuun eleg mengullug ni hi-gatu ey endin hi-gada humman ni biyag,
nem kastiguen idallin Apu Dios ni ingganah.”